NBA: Sraz Giričeka i Kukoča (9/1/05) - 2005-01-09
Giričekov Jazz izgubio od Kukočevih Bucksa sa 89-86
U NBA – jučer su se na parketu ogledali Gordan Giriček i Toni Kukoč, odnosno njihove ekipe, Utah Jazz i Milwaukee Bucks. Giriček je izašao na parket u prvoj petorci i postigao 6 koševa, uz 1 skok i 3 asistencije u utakmici koja je pripala domaćim Bucksima sa 89 prema 86. Kukoč je ubacio 7 pogodaka, uz 4 skoka i 3 asistencije. Najbolji strijelci bili su Jazzer Carlos Boozer s 28 i Buck Michael Redd s 26 ubačaja. Washingtonski Wizardsi i dalje čine čuda: posljednje je sinoćnja pobjeda protiv Minnesota Timberwolvesa sa 117 prema 114. Gilber Arenas je ubacio 40, a Larry Hughes 28 koševa, uz 11 skokova i 8 asistencija potonjeg. Antawn Jamison je pomogao s 23 koša i 10 skokova u najboljem početku sezone za Wizardse u zadnjih 20 godina. Evo još nekih sinoćnjih rezultata: Dallas Mavericks su pobijedili gostujuće Indiana Pacers sa 121-101, Orlando Magic je kod kuće pobijedio New Jersey Nets sa 104-101, New Orleans Hornets pokazali su se negostoljubivim domaćinima Sacramento Kingsima pobijedivši sa 121-117. Općenito je sinoć bio loš dan za goste: u svim odigranim utakmicama pobijedili su domaći. Iznimka bi se mogla dogoditi u Los Angelesu, gdje Phoenix Suns uvjerljivo vode pred domaćim Clippersima. Slovenska skijašica Tina Maze pobijedila je na veleslalomu u Santa Caterini, u Italiji, u svojoj drugoj ovosezonskoj pobjedi za svjetski kup. Druga je bila Kanađanka Genevieve Simard, a treća njezina zemljakinja Allison Forsyth. Tanja Poutiainen je završila utrku na šestom mjestu, ali i dalje vodi u ukupnom poretku za svjetski kup sa 666 bodova. Janica Kostelić je bila 22., nakon grešaka u prvoj utrci, ali je i dalje druga u ukupnom poretku sa 613 bodova. Treća je Anja Paerson sa 579 bodova. Austrijski skijaš Johann Grugger pobijedio je u svom drugom spustu ove sezone, pretekavši Talijana Kristiana Ghedinu u Chamonixu. Treći je bio Austrijanac Michael Walchhofer. Vodeći u ukupnom poretku za svjetski kup Bode Miller je završio jednako kao i Hermann Maier: više od pola sekunde iza pobjednika. Miller vodi u Kupu sa 908 bodova, Austrijanac Benjamin Raich je drugi s 560, a Michael Walchhofer treći s 541 bodom. U Formuli Jedan, ekipa Toyote priprema se za vrh u dolazećoj sezoni: jučer je pokazan novi bolid koji će voziti novi vozači - Ralf Schumacher i Jarno Trulli. Novi bolid T-F105 prvi je bolid izrađen u skladu s novim pravilima o smanjenju brzina na utrkama Formule Jedan. Japanski proizvođač automobila utrošio je gotovo milijardu dolara otkako se uključio u Formulu Jedan 2002. godine, no, Toyota je prošle sezone bila osma od deset ekipa. Schumacher dolazi u Toyotu iz Williamsa, a Trulli iz Renaulta.